|  |
| --- |
| № исх: 4/22/1861 от: 29.04.2023  № вх.1252 от: 02.05.2023 |



**Қазақстан Республикасы Парламенті Мәжілісінің депутаты**

**Н.С. Сайлаубайға**

**Құрметті Наурыз Саятұлы!**

Сіздің сауалыңызға қатысты мынаны хабарлаймыз.

**1-мәселе бойынша. Қазақстан Республикасының Президенті – Қарулы Күштердің Жоғарғы Бас қолбасшысы Қ.К. Тоқаевтың тапсырмасына сәйкес Қазақстан армиясын реформалау бойынша кешенді жұмыс қаншалықты жоспарлы түрде жүргізілуде?**

Жаңа Мемлекеттік жоспарлау жүйесіне сәйкес әскери қауіпсіздік саласындағы құжаттар қайта әзірленді. Олардың негізгісі Қарулы Күштерді, басқа да әскерлер мен әскери құралымдарды дамыту тұжырымдамасы   
*(ҚР Президентінің 2021 жылғы 20 тамыздағы № 641өқ Жарлығы)* болып табылады.

Тұжырымдаманы іске асыру үшін «Қауіпсіз ел» ұлттық жобасы *(ҚР Үкіметінің 2021 жылғы 12 қазандағы № 733-13қ қаулысы)* әзірленді, онда бірқатар маңызды міндетті шешу, оның ішінде қару-жарақтың отандық үлгілерін әзірлеу, оқ-дәрі қоймаларын салу және резервтегі қызметті енгізу көзделеді.

Мемлекет басшысының тапсырмаларын орындау үшін Әскери доктринаны қайта әзірлеу бойынша жұмыс жүргізілді.

***Анықтама ретінде:*** *«ҚР Әскери доктринасын бекіту туралы» ҚР Президентінің 2017 жылғы 29 қыркүйектегі № 554 Жарлығына өзгерістер мен толықтырулар енгізу туралы» ҚР Президентінің 2022 жылғы 12 қазандағы № 1045 Жарлығы шығарылды.*

2021 – 2025 жылдарға арналған Ұлттық қауіпсіздік стратегиясында көзделген шараларды іске асыру үшін *(ҚР Президентінің 2021 жылғы 17 маусымдағы № 600қ Жарлығы)* Армияның құрылымын жетілдіру бойынша жұмыс жүргізілуде.

Мемлекет басшысының Жарлығымен *(2022 ж. 19.01. № 779)* Арнайы операциялар күштерінің қолбасшылығы құрылды. Десанттық-шабуылдау әскерлері Құрлық әскерлерінің құрамынан шығарылды және оларды Жоғарғы Бас қолбасшының резерві ретінде дербес әскер тегі етіп қайта құрумен жеке әскер тегі болып қайта құрылды.

**2-мәселе бойынша. Әскери даярлықты жетілдіру, қазіргі заманғы қару-жарақпен және әскери техникамен жарақтандыру, цифрландыру, әскери инфрақұрылымды дамыту, әскери қызметтің беделін арттыру бойынша Қарулы Күштердің құрылымы мен құрамын жаңғыртудың басым бағыттарының жоспары қалай ілгерілеуде?**

**Қару-жарақ пен әскери техниканы сатып алу**

2022 жылғы 19 қаңтарда Қазақстан Республикасының Президенті – Қарулы Күштердің Жоғарғы Бас қолбасшысы «Қарулы Күштерді қару-жарақ пен әскери техниканың қазіргі заманғы, жоғары технологиялық үлгілерімен техникалық және жауынгерлік жарақтандыруды жүйелі негізде жаңартуды қамтамасыз етуге» тапсырма берді.

Осы тапсырма қорғаныс саласындағы Қазақстан Республикасы мемлекеттік жоспарлау жүйесінің қолданыстағы құжаттары ескеріліп орындалады.

2030 жылға дейін Қарулы Күштердің, басқа да әскерлер мен әскери құралымдардың құрылысы мен даму тұжырымдамасының іс-шаралары іске асырылуда, ол Қарулы Күштерді қайта жарақтандыру бөлігінде нысаналы индикаторларды, сондай-ақ 2030 жылға дейін Қарулы Күштерді қайта қаруландыру жөніндегі жоспарды қамтиды.

Жыл сайын Әуе қорғанысы күштері үшін қару-жарақ пен әскери техника, броньдалған, автомобиль, арнайы техника мен артиллериялық қару-жарақ, Әскери-теңіз күштері және Арнайы операциялар күштері үшін техника, басқа да әскер тектері мен қызметтердің техникасын, құралдары мен мүлкін сатып алу, зымырандар мен оқ-дәрілерді сатып алу көзделеді.

Қысқа уақыт аралығында іс жүзінде әскери-көлік авиациясы паркі қазіргі заманғы С-295 ұшақтарына толығымен жаңартылды, жүк көтергіштігі ауыр А400М ұшақтарын сатып алу бойынша жұмыс жүргізілуде, қазіргі заманғы Су-30СМ жойғыштары, Ми сериялы жауынгерлік тікұшақтар, GM-403 3 координаталық РЛС, қазіргі заманғы БУК-М2Э және Тор-М2К зениттік-зымыран кешендері, қазіргі заманғы броньдалған дөңгелекті машиналар және тағы басқалар қарулануда тұр.

Техника мен қару-жарақты жөндеу және жаңғырту жоспарлы түрде жүргізілуде. Тәжірибелік-конструкторлық жұмыс жүргізілуде.

Әскери техника паркін жаңарту мемлекеттік қорғаныстық тапсырысты іске асыру арқылы қолданыстағы нормаларға және бөлінген лимитке сәйкес жүзеге асырылады.

Жалпы, ағымдағы қаржыландыру Қазақстан армиясын қаруландыру жүйесін дамытуға мүмкіндік береді.

Сонымен қатар, ӘШҚҚ әскерлерінің, Әскери-теңіз күштерінің қару-жарағын, ҰҰА-ны және оларға қарсы күресу құралдарын, барражирлеу оқ-дәрілерін дамыту, зымыран әскерлері мен артиллерияның оқ ату қуатын арттыру, барлауды және басқа да бағыттарды дамыту қажет.

Осыған байланысты, Қарулы Күштерді қайта жарақтандыруға қаржыландыруды ұлғайту мәселесі өзекті болып қалуда. Тиісті жұмыс Үкімет деңгейінде жүргізілуде.

Әскери бөлімдер мен әскери қалашықтардың аумағындағы ғимараттарды күрделі және ағымдағы жөндеу бойынша шаралар қабылдануда. Казармалық-тұрғын үй қорының жаңа объектілері, оның ішінде жеңіл модульдік конструкциядан: казармалар, асханалар, қоймалар, оқу-жаттығу және спорт кешендері салынуда.

**Әскери қызметшілердің өмірі мен денсаулығын сақтау**

**Армия** – бұл мемлекет Қарулы Күштерінің, оның ішінде басқа да әскерлер мен әскери құралымдардың жиынтығын білдіретін жалпыланған ұғым. Мерзімді қызмет әскери қызметшілері **ҚР ҰҚК Шекара қызметіне, ҚР ІІМ Ұлттық ұланына, Төтенше жағдайлар министрлігіне, Мемлекеттік күзет қызметіне әскерге шақырылады**.

«Қарулы Күштерде, басқа да әскерлер мен әскери құралымдарда идеологиялық жұмыстың бірлескен жоспарын» іске асыру шеңберінде 2022 жылы әскер ортасында 2025 жылға дейін өлім-жітім деңгейін барынша азайту жөніндегі **«Өмірді сақта»** ведомствоаралық бағдарламасы бекітілді. Бағдарламаны барлық әлеуетті ведомстволардың басшылары қолдады және Мемлекет басшысының талаптарына сәйкес келеді.

**Қазақстан Республикасының Қарулы Күштерінде жүргізіліп жатқан жұмыс пен қабылданған шараларға қатысты.**

**2022 жылы** (2021 жылмен салыстырғанда) мыналарға қол жеткізілді:

**орны толмас шығын** – 17 %-ға (53-тен 44-ке дейін), олардың ішінде жауынгерлік шығын – **71 %-ға** (7-ден 2-ге дейін), оның ішінде қауіпсіздік шараларын бұзу салдарынан – **86 %-ға** (7-ден 1-ге дейін), өзіне-өзі қол жұмсау – **30%-ға** (10-нан 7-ге дейін).

2022 жыл қорытындысы бойынша сарбаздар арасындағы орны толмас шығын саны **80 %-ға** (5-тен 1-ге дейін) азайды.

**2023 жылы орны толмас шығын – 3** мерзімді қызметтегі әскери қызметші, оның ішінде:

**Мынаның салдарынан:**

қауіпсіздік шараларын бұзу – **1**;

өзіне-өзі қол жұмсау –**1** курсант.

**Ауру салдарынан қайтыс болғаны – 1** (мерзімді қызмет әскери қызметшісі онкологиядан).

**ҚР Бас прокуратурасының Құқықтық статистика және арнайы есепке алу комитетінің мәліметтеріне сәйкес Қазақстан Республикасында жасалған өзіне-өзі қол жұмсау**, олардың ішінде:

2021 ж. – 3951 адам (3045 ер адам және 877 әйел);

2022 ж. – 3676 адам (2872 ер адам және 770 әйел);

**ҚР ҚК-де жасалған өзіне-өзі қол жұмсау**:

**2021 ж.** – **10 адам** (1 офицер, 6 келісімшарт бойынша әскери қызметші, 3 мерзімді қызмет әскери қызметшісі, барлығы ер адамдар);

**2022 ж.** – **7 адам** (1 офицер, 6 келісімшарт бойынша әскери қызметші, барлығы ер адам).

**2023 ж. – 4 адам** (1 офицер, 2 келісімшарт бойынша әскери қызметші, 1 курсант, барлығы ер адам).

2014 – 2023 жылдар кезеңінде **Қарулы Күштерде 13** мерзімді қызмет әскери қызметшісіөзіне-өзі қол жұмсады *(2014 –* ***1****; 2015 –* ***жоқ****; 2016 –* ***2****; 2017 –* ***1****; 2018 –* ***жоқ****; 2019 –* ***2****; 2020 –* ***3****; 2021 –* ***3****; 2022 –* ***жоқ****; 2023 –* ***1******(ҚӘ ӘИ курсанты)***.

**2020 – 2023 жылдар кезеңінде ҚР Қарулы Күштерінде әр-түрлі себептермен 145 әскери қызметші қаза тапты** *(****2020 жылы – 42*** *адам (офицер –* ***14****, келісімшарт бойынша әскери қызметші –* ***24****, мерзімді қызмет әскери қызметшісі –* ***4****);* ***2021 жылы – 52*** *адам (офицер –* ***15****, келісімшарт бойынша әскери қызметші –* ***31****, мерзімді қызмет әскери қызметшісі –* ***6****);* ***2022 жылы – 44*** *адам (офицер –* ***10****, келісімшарт бойынша әскери қызметші –* ***32****, мерзімді қызмет әскери қызметшісі –* ***2****);* ***2023 жылы – 12*** *адам (офицер –* ***4****, келісімшарт бойынша әскери қызметші –* ***5****, мерзімді қызмет әскери қызметшісі –* ***2****)*.

Әскери қызметшілердің қаза табуын алдын алу мақсатында сарбаздарды туыстарымен және жақындарымен бейнебайланыс арқылы қамтамасыз ететін **«Отбасымен бейнеқоңырау»** жобалық сервисі іске қосылды.

Барлық бөлімшелерде командирлердің сарбаз ата-аналарымен байланысуы үшін әлеуметтік чат жұмыс істейді;

ҚР ҚМ ақпараттық-түсіндіру тобы жергілікті жерде қолбасшылыққа практикалық және әдістемелік көмек көрсетеді;

Офицерлер мен сержанттардың сарбаздармен профилактикалық жұмысы үшін ситуациялық жағдай мен оқу модулінің жинағы әзірленді.

**Жастарға әскери-патриоттық тәрбие берудің және әскери қызметтің беделін арттырудың жаңа тәсілдері**

Мүдделі мемлекеттік органдармен бірлесіп, «Біртұтас ұлт – Біртұтас әскер» жастарды әскери-патриоттық тәрбиелеу бағдарламасы әзірленді және іске асырылуда, Мемлекет басшысының тапсырмасы бойынша Қазақстан Республикасының Қарулы Күштерінде, басқа да әскерлері мен әскери құралымдарында 2025 жылға дейін идеологиялық жұмыс жоспары әзірленді.

Азаматтарды әскери-патриоттық тәрбиелеу қағидалары әзірленді, ол 2022 жылғы 24 тамызда Үкіметтің № 597 қаулысымен бекітілді.

Мемлекеттік және жергілікті атқарушы органдардың белсенді қатысуымен «Жас сарбаз» балалар-жасөспірімдер әскери-патриоттық қозғалысы» республикалық қоғамдық бірлестігі құрылды.

«Жас сарбаз» қозғалысы базасында 6 мыңнан астам тәрбиеленуші қамтылған шамамен төрт жүз «Смарт сарбаз» үйірмесі құрылды. Бұл үйірмелерде патриоттық іс-шаралардан басқа, балалар инновацияны меңгеріп, өздерінің техникалық идеяларын жүзеге асырады.

Ұлттық әскери-патриоттық орталыққа «Жас сарбаз» шығармашылық студиясына қабылдау жүріп жатыр. Оған Қарулы Күштер әскери қызметшілерінің балаларымен қатар шығармашылықпен айналысатын дарынды балалар да қатысады.

Қоғамдық маңызы бар іс-шаралар, жыл сайынғы «Айбын» республикалық әскери-патриоттық жастар жиыны ұйымдастырылып, ұдайы өткізіліп тұрады.

Әскерге шақыру кампаниясы кезеңінде «Жаңа Қазақстанның тірегі – айбынды жастар» әскери-патриоттық акциясы өткізіледі.

Әскери бөлімдер мен мекемелерде әскерге шақыру жасына дейінгі жастарды кеңінен тартып, жергілікті атқарушы органдармен бірлескен «Ашық есік күні», «Армия балалардың көзімен», «Қазақстан армиясындағы бір күн» атты іс-шаралар мен акциялар өткізіледі.

**Әскери қызмет беделін арттыру бойынша қабылданған шаралар**

Мемлекет басшысының тапсырмасына сәйкес 2022 жылғы 1 желтоқсаннан бастап **экономиканың нақты секторында сұранысқа ие** **28 мамандық бойынша (техниканы жөндеу шебері, экскаватор машинисі, электрик-монтаждаушы**, аспаз, слесарь-аспапшы, электрик-слесарь және басқа) **мерзімді қызмет әскери қызметшілерін даярлау** басталды. Жыл сайын запасқа шығарылғаннан кейін жұмысқа орналасу мүмкіндігімен 3 мың маман даярланады.

Еліміздің **73 жоғары оқу орнымен қызмет өткерген жауынгерге оқуға түсу кезінде жеңілдік беру туралы меморандум** жасалды, ал демалыс күндері сарбаздарға оқуға түсуге дайындалу үшін уақыт беріледі.

Осы жеңілдік мерзімді әскери қызмет өткерген барлық азаматқа мерзімді әскери қызмет өткергеннен кейін екі жыл ішінде Ұлттық бірыңғай тестілеуді есепке алмай, әңгімелесу нәтижесі бойынша ақылы негізде жоғары оқу орнына оқуға түсу мүмкіндігін беруді көздейді. Бұл ретте олар күнтізбелік кезең ішінде, яғни әскери қызметтің белгіленген мерзімі аяқталғаннан кейін оқуға түсе алады. Ал барлық бұрынғы әскери қызметшілер жоғары оқу орнының әскери кафедрасында оқудан тегін және емтихансыз өте алады.

Мерзімді қызмет кезеңінде тәртіпті және жауынгерлік даярлықта жоғары нәтижеге қол жеткізген жекелеген, анағұрлым лайықты әскери қызметшілерге ЖОО есебінен тегін жоғары білім алу мүмкіндігі берілетін болады.

Мерзімді қызмет әскери қызметшілерінің күн тәртібінде ЖОО-ға оқуға түсуге дайындалу үшін уақыт көзделген.

Қаржы нарығын реттеу және дамыту агенттігімен **сарбаздарға «кредит бойынша демалыс» беру туралы** келісімге қол қойылды және ол қазір қолданылуда. Бүгінгі күні **3 мыңнан астам мерзімді қызмет әскери қызметшісіне қарыз бойынша төлемді кейінге қалдыру ұсынылды**.

Бұл бастама мерзімді қызмет әскери қызметшісіне әскери қызмет өткеру кезеңінде кредиті туралы ұмытуға мүмкіндік береді. Кредит бойынша төлемді кейінге қалдыруды сарбаздардың барлық ақшалай қарызы бойынша барлық банктің және микроқаржы ұйымының «тоқтата тұруы» көзделеді.

Төлемді кейінге қалдыру кезеңінде кредит беруші сотқа талап-арыз беруді, берешекті өндіріп алу бойынша нотариусқа жүгінуді тоқтатады.

**Жастардың армияда қызмет өткеру ниетінің болмауы**

Соңғы жылдары жастардың моральдық құндылықтары, көзқарасы мен дүниетанымы өзгерді, өкінішке орай, бұл біздің пайдамызға емес және оның себебі қоғамның тереңінде жатыр.

Армиядағы қызмет жас жігіттерді патриотизм мен Отанға деген сүйіспеншілік сезімімен байланысты идеологиялық қағидат бойынша емес, ақша табуға және мемлекеттен жүйелі түрде материалдық игілік алуға деген қарапайым ниетпен көбірек қызықтыра бастады.

Армияда қызмет өткергенге дейін әскерге шақырылушының белгілі бір бөлігіне «көше» әсер етеді. Өкінішке орай, олардың моральдық құндылықтар, өмірге деген көзқарас және дүниетаным туралы білетіні жеткіліксіз. Жергілікті атқарушы және білім беру органдары өскелең ұрпақты тәрбиелеу мен оқытуға тиісті көңіл бөле бермейді.

**Мектепте, колледжде, жоғары оқу орнында армияда қызмет өткеру үшін әскерге шақырылу жасына дейінгі жастарды тиісті түрде даярлау жоқ.**

**Кейіннен бұл проблема бөлім мен бөлімше қолбасшылығына жүктеледі.**

Бұл мәселелерге **барлық мүдделі мемлекеттік және жергілікті атқарушы орган** назар аударуы қажет.

**3-сұрақ бойынша. Әскери қызметтің толық келісімшарт негізіне өтуіне қатысты**

Қазіргі уақытта Қарулы Күштердің саны 70 мыңнан астам адамды құрайды. 70-те *(келісімшарт бойынша әскери қызметші)* 30 *(мерзімді қызмет әскери қызметшісі)* сәйкестігін сақтай отырып, келісімшарт қызметіне басымдық беріледі.

Мерзімді қызмет сарбазын келісімшарт бойынша әскери қызметшіге ауыстыру елдің қаржы ресурсының шығысын едәуір ұлғайтады.

Әскерге шақыру бойынша әскери қызметшінің қызмет мерзімі 1 жылды құрайды. Азаматтарды мерзімді қызметке шақырудың негізгі міндеттерінің бірі елдің оқытылған жұмылдыру резервін даярлау болып табылады. Яғни, қызмет өткеру уақытында азамат әскери іс негіздерімен танысып, қаруды қолдануды, жауынгерлік техниканы басқаруды үйренуге, әскери-есептік мамандық алуға тиіс.

Мерзімді қызмет әскери қызметшісі қызмет өткеру уақытында әскери қызметтің негізгі дағдысын алады – жауынгерлік жағдайда әрекет етуді, оқ атуды, жауынгерлік машинаны жүргізуді үйренеді, күш-қуаты және моральдық тұрғыдан нығаяды. Ал шығарылғаннан кейін олар әскери оқытылған резерв ретінде запаста болады. Бұл ретте кезең-кезеімен жиындардан өтеді, өз деңгейін сақтап, оны арттырады. Жұмылдыру резервінің қажетті деңгейін қамтамасыз ету үшін қазіргі уақытта біз әскери қызметке шамамен 35 мың адамды (жарты жылда шамамен 17,5 мың адам) шақырамыз. Яғни, бір уақытта қызметте шамамен 35 мың мерзімді қызмет әскери қызметшісі болады. **Бұл – Қазақстанның Ұлттық ұланын, ҰҚК Шекара қызметін және Төтенше жағдайлар министрлігін есепке алғандағы көрсеткіш.**

**Министрдің орынбасары**

**генерал-лейтенант**

**С. Қамалетдинов**

Орынд.: Е. Байтөренов

Тел.: 72-18-34